ქვემო დუნაის ვაკე
ქვემო დუნაის ვაკე, რუმინეთის დაბლობი (რუმ. Câmpia Română) — ვაკე რუმინეთსა და ბულგარეთის ჩრდილოეთ ნაწილში, კარპატებსა და ბულგარეთის პლატოს შორის. სიგრძე 560 კმ. ზედაპირი დახრილია 150-200 მ-იდან (დასავლეთით) 10-50 მ-მდე (აღმოსავლეთით). წარმოადგენს ტექტონიკური გაღუნვის არეს, რომელიც ამოვსებულია მეზო-კაინოზოური ნალექებით. დაფარულია პლეისტოცენური ასაკის ალუვიონითა და ლიოსით. ზედაპირი ბორცვიანია, დანაწევრებულია ხევ-ხეობებითა და ხრამებით. კარპატების მთისწინეთში არის გამოზიდვის კონუსები. დუნაის ხეობაში და დელტაში ჭაობები და ტბებია. ჰავა ზომიერია, კონტინენტური. იანვრის საშუალო ტემპერატურა –1, –3°C, ივლისის 22-23°C. ნალექები 400-600 მმ წელიწადში. ზაფხული გვალვიანია. ქვემო დუნაის ვაკე თითქმის მთლიანად დახნულია. წყალგამყოფებზე შემორჩენილია მუხის ტყის რაყები. ჭალებში ტირიფნარი, მურყნარი, ვერხვნარი და ჭაობებია. ქვემო დუნაის ვაკეზეა რუმინეთის დედაქალაქი ბუქარესტი.